Patent vakilligiga nomzodlarni attestatsiyadan va ro‘yxatdan o‘tkazish hamda patent vakillarini attestatsiyadan o‘tkazish qoidalarini tasdiqlash haqida

O‘zbekiston Respublikasi Vazirlar Mahkamasining 2019-yil 21-oktabrdagi 887-son “Patent vakillari to‘g‘risidagi nizomga o‘zgartirish va qo‘shimchalar kiritish to‘g‘risida”gi qaroriga muvofiq, buyuraman:
 1. Patent vakilligiga nomzodlarni attestatsiyadan va ro‘yxatdan o‘tkazish hamda patent vakillarini attestatsiyadan o‘tkazish qoidalari 1-ilovaga muvofiq tasdiqlansin.
 2. Ayrim idoraviy normativ-huquqiy hujjatlar 2-ilovaga muvofiq o‘z kuchini yo‘qotgan deb topilsin.
 3. Mazkur buyruq davlat ro‘yxatidan o‘tkazilsin va bu haqda Hukumat bayonnoma qarorlari va idoraviy normativ hujjatlarni huquqiy ekspertizadan o‘tkazish boshqarmasi Idoraviy normativ-huquqiy hujjatlarning davlat reyestriga tegishli yozuv kiritsin.
 4. Adliya vazirligi huzuridagi Intellektual mulk agentligi hamda Qonun hujjatlarini tahlil qilish va turkumlash boshqarmasi ushbu idoraviy normativ-huquqiy hujjatni barcha manfaatdor shaxslarga yetkazilishini, “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da hamda O‘zbekiston Respublikasi Qonun hujjatlari ma’lumotlari milliy bazasida e’lon qilinishini ta’minlasin.
 5. Mazkur buyruq rasmiy e’lon qilingan kundan e’tiboran kuchga kiradi.
 6. Mazkur buyruqning ijrosini nazorat qilish vazir o‘rinbosari T. Abdusattarov zimmasiga yuklansin.
 Mazkur Qoidalar O‘zbekiston Respublikasi Vazirlar Mahkamasining 2003-yil 1-iyuldagi 298-son qarori bilan tasdiqlangan Patent vakillari to‘g‘risidagi nizomga (bundan buyon matnda Nizom deb yuritiriladi) muvofiq O‘zbekiston Respublikasi Adliya vazirligi huzuridagi Intellektual mulk agentligida patent vakilligiga nomzodlarni attestatsiyadan va ro‘yxatdan o‘tkazish hamda patent vakillarini attestatsiyadan o‘tkazish tartibini belgilaydi.
 1. Ushbu Qoidalarda quyidagi asosiy tushunchalardan foydalaniladi:
 Agentlik — O‘zbekiston Respublikasi Adliya vazirligi huzuridagi Intellektual mulk agentligi;
 patent vakilligiga nomzod (bundan buyon matnda nomzod deb yuritiladi) — patent vakili sifatida faoliyatni amalga oshirish istagini bildirgan jismoniy shaxs;
 patent vakili — ushbu Qoidalar talablariga muvofiq yuridik yoki jismoniy shaxslar nomidan Agentlik hamda boshqa tashkilotlar oldida intellektual mulk obyektlariga huquqiy muhofaza olish va uni amalga oshirish masalalari bo‘yicha vakillik qilish huquqi berilgan jismoniy shaxs;
 reyestr — O‘zbekiston Respublikasi patent vakillari davlat reyestri.
 2. Nomzodlarni attestatsiyadan va ro‘yxatdan o‘tkazish hamda patent vakillarini attestatsiyadan o‘tkazish Agentlik tomonidan amalga oshiriladi.
 Nomzodlarni attestatsiyadan o‘tkazish taqdim etilgan hujjatlarni tekshirish va professional faoliyatni bajarishga tayyorlik darajasini aniqlash uchun ular arizada ko‘rsatgan ixtisoslikni inobatga olgan holda malaka imtihoni o‘tkazish yo‘li bilan amalga oshiriladi.
 3. Nomzodlarni attestatsiyadan va ro‘yxatdan o‘tkazish hamda patent vakillarini attestatsiyadan o‘tkazish uchun Agentlik tomonidan malaka va apellatsiya komissiyalari tuziladi, ularning faoliyati mazkur Qoidalarga muvofiq amalga oshiriladi.
 4. Patent vakili attestatsiyasi patent vakillarining kasbiy malaka darajasini xolisona baholash maqsadida o‘tkaziladi.
 Patent vakillari attestatsiyasi har besh yilda kamida bir marta o‘tkaziladi.
 5. Malaka komissiyasi:
 a) malaka imtihoni savollarini tasdiqlaydi;
 b) malaka imtihonini o‘tkazadi;
 v) nomzod yoki patent vakilini attestatsiyadan o‘tkazish yoxud attestatsiyadan o‘tkazishni rad etish haqida qaror qabul qiladi.
 6. Malaka komissiyasi Agentlik direktori buyrug‘i bilan Agentlikning eng malakali va tajribali xodimlari, shuningdek, intellektual mulk obyektlarini muhofaza qilish sohasida faoliyat yurituvchi mustaqil olimlar va mutaxassislar ishtirokida shakllantiriladi.
 7. Malaka komissiyasi ishini Agentlik direktori buyrug‘i bilan tayinlangan malaka komissiyasi raisi boshqaradi.
 8. Malaka komissiyasi raisi bo‘lmaganda, uning vazifalari vaqtinchalik malaka komissiyasi raisi o‘rinbosari zimmasiga yuklatiladi.
 9. Malaka imtihoni jarayoni audio va videoyozuvda yoziladi, shuningdek Agentlikning rasmiy veb-saytida real vaqt rejimida translatsiya qilinadi.
 10. Malaka komissiyasi qarorlari majlisda qatnashayotgan barcha a’zolarning ko‘pchilik ovozi bilan qabul qilinadi. Ovozlar nisbati teng bo‘lganda raisning ovozi hal qiluvchi ahamiyatga egadir.
 11. Malaka komissiyasi qarorlari yozma ravishda tuziladi va malaka komissiyasi raisi hamda a’zolari tomonidan imzolanadi.
 12. Malaka komissiyasi qaroriga qo‘shilmagan komissiya a’zosi o‘z nuqtai nazarini bayon qilishga haqlidir.
 13. Malaka komissiyasi qarorlari yuzasidan apellatsiya komissiyasiga shikoyat kiritilishi mumkin.
 14. Apellatsiya komissiyasi nomzodlar yoki patent vakillarining malaka komissiyasi qarori yuzasidan shikoyatlarini, shuningdek, yuridik va jismoniy shaxslarning patent vakillarining noqonuniy xatti-harakatlari yoki Patent vakillari to‘g‘risidagi nizom talablarini buzadigan xatti-harakatlari yuzasidan shikoyatlarini ko‘rib chiqadi.
 15. Apellatsiya komissiyasi ham malaka komissiyasi shakllantirilgan tartibda shakllantiriladi.
 16. Apellatsiya komissiyasi qarorlari yig‘ilishda qatnashayotgan barcha a’zolarning ko‘pchilik ovozi bilan qabul qilinadi. Ovozlar nisbati teng bo‘lganda raisning ovozi hal qiluvchi ahamiyatga egadir.
 17. Apellatsiya komissiyasi qarorlari yozma ravishda tuziladi va apellatsiya komissiyasi raisi va a’zolari tomonidan imzolanadi.
 18. Apellatsiya komissiyasi qaroriga qo‘shilmagan komissiya a’zosi o‘z nuqtai nazarini bayon qilishga haqlidir.
 19. Apellatsiya komissiyasi qarorlari yuzasidan shikoyatlar sud tartibida ko‘rib chiqiladi.
 20. Nomzod mazkur Qoidalarning 1-ilovasida keltirilgan shakldagi o‘zini patent vakili sifatida attestatsiyadan o‘tkazish to‘g‘risidagi arizani malaka komissiyasiga elektron shaklda topshiradi.
 21. Ariza davlat tilida yoki rus tilida taqdim etiladi.
 22. Arizaga quyidagi hujjatlar ilova qilinadi:
 a) oliy ma’lumot to‘g‘risidagi diplom nusxasi;
 b) O‘zbekiston Respublikasi hududida doimiy yashash joyi bo‘yicha ro‘yxatga olinganligi to‘g‘risidagi belgi mavjud bo‘lgan O‘zbekiston Respublikasining fuqarolik pasporti yoki identifikatsiya ID-kartasi nusxasi;
 v) attestatsiyadan o‘tkazish uchun belgilangan to‘lov to‘langanligi haqidagi hujjat;
 g) nomzodning istagiga ko‘ra uning malakasini tavsiflovchi boshqa hujjatlar.
 23. Patent vakili mazkur Qoidalarning 2-ilovasida keltirilgan shakldagi attestatsiyadan o‘tkazish to‘g‘risidagi arizani malaka komissiyasiga elektron shaklda topshiradi.
 Arizaga O‘zbekiston Respublikasi hududida doimiy yashash joyi bo‘yicha ro‘yxatga olinganligi to‘g‘risidagi belgi mavjud bo‘lgan O‘zbekiston Respublikasining fuqarolik pasporti yoki identifikatsiya ID-kartasi nusxasi, malaka oshirish kurslarida o‘qiganlik to‘g‘risida sertifikat nusxasi va attestatsiyadan o‘tkazish uchun belgilangan to‘lov to‘langanligi haqidagi hujjat ilova qilinadi.
 231. Elektron shaklda taqdim etilgan ariza va unga ilova qilinayotgan har bir hujjat haqiqiyligi saqlanishini ta’minlovchi (har bir dyuymga 200 nuqtadan kam bo‘lmagan) alohida fayl ko‘rinishida bo‘lishi kerak. Har bir fayl o‘lchami 10 Mbdan oshmasligi lozim.
 Hujjatlar “PDF” (portable document format) formatida skaner qilingan holda jo‘natiladi.
 Hujjatlar qabul qilinganligi to‘g‘risida nomzod yoki patent vakiliga uning arizasida ko‘rsatilgan elektron pochta manzili orqali ma’lum qilinadi.
 24. Nomzod yoki patent vakili Agentlik va uning tizimidagi tashkilotlar xodimi bo‘lganda, shuningdek, mazkur Qoidalar 22-bandining “a” — “v” kichik bandlari va 23-bandida belgilangan hujjatlar mavjud bo‘lmaganda malaka imtihoniga qo‘yish rad etiladi. Boshqa asoslar bo‘yicha rad etilishiga yo‘l qo‘yilmaydi.
 25. Nomzod yoki patent vakilini malaka imtihoniga qo‘yish yoki malaka imtihoniga qo‘yishni rad etish haqida qaror malaka komissiyasi raisi tomonidan qabul qilinadi.
 Ariza va unga ilova qilingan hujjatlar qabul qilingan sanadan boshlab, o‘n ish kuni mobaynida nomzod yoki patent vakiliga malaka imtihoniga qo‘yilgani yoki malaka imtihoniga qo‘yish rad etilgani haqida uning arizasida ko‘rsatilgan elektron pochta manzili bo‘yicha bildirishnoma yo‘llanadi.
 26. Malaka imtihoni nomzod yoki patent vakilini imtihonga qo‘yilgani haqidagi bildirishnoma yo‘llangan sanadan e’tiboran 2 oydan oshmagan muddatda o‘tkaziladi.
 27. Nomzod yoki patent vakiliga malaka imtihoni o‘tish joyi, sanasi va vaqti haqida imtihon o‘tadigan sanadan 10 kalendar kunidan kam bo‘lmagan muddat avval uning arizasida ko‘rsatilgan elektron pochta manzili bo‘yicha xabar beriladi.
 28. Nomzodlar yoki patent vakillari imtihon topshirishda pasport yoki shaxsini tasdiqlovchi boshqa hujjatni taqdim etadi.
 29. Nomzod yoki patent vakili malaka imtihoni davomida intellektual mulk obyektlariga huquqlarni himoya va muhofaza qilish bo‘yicha faoliyatni amalga oshirish uchun Agentlik tomonidan tasdiqlangan dasturga mos ravishda O‘zbekiston Respublikasi qonunchiligi, O‘zbekiston Respublikasining xalqaro shartnomalari sohasida zarur bilimlarga ega ekanini ko‘rsatishi lozim.
 Malaka imtihoni suhbat shaklida o‘tkaziladi.
 291. Malaka imtihoni savollari quyidagi yo‘nalishlar bo‘yicha tuziladi:
 intellektual mulk huquqiga oid umumiy qoidalar;
 sanoat mulkiga oid O‘zbekiston Respublikasi qonunchiligi;
 sanoat mulki sohasidagi O‘zbekiston Respublikasining xalqaro shartnomalari.
 Malaka komissiyasi tomonidan tasdiqlangan savollar Agentlikning rasmiy veb-saytiga joylashtiriladi, shuningdek O‘zbekiston Respublikasi qonunchiligiga kiritiladigan o‘zgartirish va qo‘shimchalarni inobatga olgan holda davriy ravishda qayta ko‘rib chiqiladi.
 292. Malaka imtihoni savollari mazkur Qoidalarning 291-bandida belgilangan yo‘nalishlardan shakllantiriladi. Bunda sanoat mulkiga oid O‘zbekiston Respublikasi qonunchiligi hamda sanoat mulki sohasidagi O‘zbekiston Respublikasining xalqaro shartnomalari yo‘nalishlaridagi savollar nomzod arizasida kelgusidagi faoliyati uchun ko‘rsatilgan ixtisoslikka yoki patent vakilining ixtisosligiga mos bo‘lishi lozim.
 Agar ayrim ixtisosliklarga bevosita taalluqli O‘zbekiston Respublikasining xalqaro shartnomalari mavjud bo‘lmasa, tegishli savollar Sanoat mulkini muhofaza qilish bo‘yicha Parij konvensiyasiga (1883 y.) mos bo‘lishi kerak.
 Ixtisoslik quyidagi intellektual mulk (sanoat mulki) obyektlari bo‘yicha belgilanadi:
 ixtiro va foydali modellar; 
 sanoat namunalari; 
 tovar belgilari, xizmat ko‘rsatish belgilari va tovar kelib chiqqan joy nomlari;
 seleksiya yutuqlari;
 integral mikrosxemalar topologiyalari.
 293. Nomzod yoki patent vakiliga savollarga javob berishga tayyorgarlik ko‘rishlari uchun 30 daqiqa vaqt ajratiladi.
 Nomzod yoki patent vakiliga ikki va undan ortiq ixtisoslik bo‘yicha savollarga javob berishga tayyorgarlik ko‘rishlari uchun har bir qo‘shimcha ixtisoslik uchun 15 daqiqa vaqt ajratiladi.
 294. Malaka imtihonini o‘tkazish jarayonida nomzod yoki patent vakiliga quyidagilar taqiqlanadi:
 aloqa va telekommunikatsiya vositalari (telefon, kompyuter, planshet va boshqalar), kitob hamda shpargalkalarni olib kirish;
 boshqa nomzod yoki patent vakillari bilan suhbatlashish;
 imtihon tugamasdan xonadan tashqariga chiqish.
 Nomzod yoki patent vakilining mazkur qoidalarga amal qilmasligi uni imtihonda qatnashishdan chetlashtirish uchun asos bo‘ladi. Ushbu holatda tegishli dalolatnoma rasmiylashtiriladi va malaka komissiyasi a’zolarining kamida uch nafari tomonidan imzolanadi.
 Malaka imtihonida qatnashishdan chetlashtirilgan nomzod yoki patent vakili attestatsiyadan o‘tmagan deb topiladi.
 295. Tayyorgarlik ko‘rish uchun berilgan vaqt tugagandan so‘ng nomzod yoki patent vakili o‘ziga berilgan savollar bo‘yicha komissiya a’zolariga javob beradi. 
 Komissiya a’zolari ayrim javoblarni aniqlashtirish maqsadida qo‘shimcha savollar berishi mumkin.
 Nomzod yoki patent vakili savollarga javob berib bo‘lganidan so‘ng, unga xonadan chiqishiga ruxsat beriladi.
 30. Malaka komissiyasi suhbat natijasiga ko‘ra nomzod yoki patent vakilini attestatsiyadan o‘tkazish yoki attestatsiyadan o‘tkazishni rad etish to‘g‘risida qaror qabul qiladi.
 Nomzod yoki patent vakili ikki va undan ortiq ixtisoslik bo‘yicha imtihon topshirgan taqdirda barcha ixtisosliklar bo‘yicha umumiy suhbat natijasi aniqlanadi va yagona qaror qabul qilinadi.
 Malaka imtihoniga qo‘yish rad etilgan taqdirda malaka komissiyasi tomonidan nomzod yoki patent vakilini attestatsiyadan o‘tkazishni rad etish to‘g‘risida qaror qabul qilinadi. 
 31. Malaka komissiyasi qarori ikki nusxada tuziladi. Qarorning bir nusxasi malaka imtihoni o‘tkazish jarayoni qayd etilgan audio va videoyozuvlar yozilgan saqlash qurilmalari bilan birga attestatsiyadan o‘tkazishga oid hujjatlar yig‘ma jildiga tikiladi, ikkinchi nusxasi esa, nomzod yoki patent vakiliga uning arizasida ko‘rsatilgan elektron pochta manzili bo‘yicha jo‘natiladi.
 Qarorda quyidagilar ko‘rsatiladi:
 raqami va qabul qilingan sanasi;
 ishtirok etgan komissiya a’zolari ro‘yxati;
 attestatsiyadan o‘tkazilgan yoki attestatsiyadan o‘tkazish rad etilgan nomzod yoki patent vakilining ro‘yxati; 
 komissiya qarori ustidan shikoyat qilish huquqining mavjudligi.
 Qaror malaka imtihoni o‘tkazilgan kunning o‘zida imtihonda ishtirok etgan nomzod yoki patent vakillariga o‘qib eshittiriladi.
 32. Nomzod yoki patent vakili attestatsiyadan o‘tkazishning, shu jumladan malaka imtihoniga qo‘yishning rad etilgani yuzasidan u attestatsiyadan o‘tkazish rad etilgani to‘g‘risidagi qarorni olgan sanadan boshlab 3 oy muddatda apellatsiya komissiyasiga shikoyat qilishi mumkin.
 Apellatsiya komissiyasi shikoyat bo‘yicha u olingan sanadan boshlab 1 oy muddatda qaror qabul qiladi va bunda:
 malaka komissiyasining qarorini o‘zgarishsiz qoldirish va shikoyatni qanoatlantirishni rad qilish;
 malaka komissiyasining qarorini o‘zgartirish va yangi qaror qabul qilishga haqli.
 33. Patent vakilini ro‘yxatdan o‘tkazish va uni reyestrga kiritish quyidagi hujjatlar mazkur Qoidalarning 231-bandi talablariga muvofiq elektron shaklda taqdim etilganda amalga oshiriladi:
 a) mazkur Qoidalarning 3-ilovasida keltirilgan shakldagi patent vakili sifatida ro‘yxatdan o‘tkazish haqida ariza;
 v) ro‘yxatdan o‘tkazilganlik uchun, ro‘yxatdan o‘tkazilganligi to‘g‘risidagi ma’lumotlar e’lon qilinganligi va patent vakili guvohnomasi berilganligi uchun belgilangan to‘lov to‘langani to‘g‘risidagi to‘lov hujjati nusxasi.
 34. Ro‘yxatdan o‘tkazish to‘g‘risida ariza berilgan sanadan boshlab, 3 ish kuni mobaynida patent vakili Agentlik tomonidan reyestrda ro‘yxatdan o‘tkaziladi, reyestrda ro‘yxatdan o‘tkazilgan sanadan boshlab 10 kun mobaynida mazkur Qoidalarning 4-ilovasida keltirilgan shaklda patent vakiliga guvohnoma beriladi va ro‘yxatdan o‘tkazilganlik to‘g‘risidagi ma’lumotlar Agentlikning rasmiy axborotnomasida e’lon qilinadi. Ko‘rsatilgan ma’lumotlar reyestrda ro‘yxatdan o‘tkazilgan kunda Agentlikning rasmiy veb-saytida joylashtiriladi.
 Agentlik attestatsiyadan o‘tmagan shaxs tomonidan ro‘yxatdan o‘tkazish to‘g‘risida ariza berilgan, ro‘yxatdan o‘tkazish uchun belgilangan to‘lov to‘lanmagan, shuningdek, Nizomning 3 — 5-bandlariga muvofiq patent vakilini ro‘yxatdan o‘tkazishga to‘sqinlik qiluvchi holatlar paydo bo‘lgan hollarda ro‘yxatdan o‘tkazishni rad etadi.
 35. Reyestrdagi qayd quyidagi ma’lumotlarni o‘z ichiga oladi:
 a) ro‘yxat raqami, ushbu raqam guvohnomaga ham qo‘yiladi;
 b) patent vakilining familiyasi, ismi, otasining ismi;
 v) patent vakilining doimiy turar joyi;
 g) malaka komissiyasi qarori raqami va sanasi;
 d) patent vakili tomonidan ko‘rsatilgan faoliyat ixtisosligi;
 e) patent vakilining yollanish bo‘yicha ishi to‘g‘risida ma’lumotlar;
 j) yozishma uchun manzil (O‘zbekiston Respublikasi hududida), shuningdek, telefon raqami hamda elektron pochta manzili;
 z) patent vakili ro‘yxatdan o‘tkazilgan sana;
 i) guvohnoma berilgan yoki jo‘natilgani to‘g‘risida ma’lumotlar. Reyestrga boshqa ma’lumotlar ham kiritilishi mumkin.
 36. Patent vakili sifatida ro‘yxatdan o‘tmagan yoxud reyestrdan o‘chirilgan shaxsning o‘z faoliyatida “patent vakili” maqomidan foydalanishi mumkin emas.
 37. Guvohnoma patent vakiliga shaxsan topshiriladi yoki buyurtma pochta yo‘llanmasi tarzida jo‘natiladi.
 38. Patent vakilining ro‘yxatdan o‘tkazilgani to‘g‘risidagi ma’lumotlar u reyestrda ro‘yxatdan o‘tkazilgan taqdirdagina e’lon qilinishi mumkin.
 39. Agentlikning rasmiy axborotnomasi va veb-saytida patent vakili to‘g‘risida quyidagi ma’lumotlar e’lon qilinadi:
 a) familiyasi, ismi, otasining ismi;
 b) guvohnoma ro‘yxat raqami;
 g) yozishma uchun manzili;
 d) ko‘rsatilgan faoliyat ixtisosligi;
 e) ish joyi va lavozimi yoki boshqa yollanish bo‘yicha ishi to‘g‘risida ma’lumotlar.
 40. Agentlik rasmiy axborotnomada va veb-saytida, shuningdek, patent vakillarini ro‘yxatdan o‘tkazishga doir o‘zgarishlar to‘g‘risidagi ma’lumotlarni, shu jumladan, patent vakillari faoliyatida aniqlangan kamchiliklarni tuzatishga qaratilgan chora-tadbirlar, patent vakili reyestrdan o‘chirilgani haqidagi va boshqa ma’lumotlarni e’lon qiladi.
 41. Reyestr ma’lumotlari bilan har qanday shaxs tanishishi mumkin.
 411. Nomzod va patent vakillarini attestatsiyadan o‘tkazish, patent vakillarini ro‘yxatdan o‘tkazish, ro‘yxatdan o‘tkazilgan patent vakillari to‘g‘risidagi ma’lumotlarni e’lon qilish, guvohnomalar berish, qo‘shimcha attestatsiya o‘tkazish, reyestrga o‘zgartirish va qo‘shimchalar kiritish uchun to‘lovlar miqdori mazkur Qoidalarning 5-ilovasiga muvofiq belgilanadi.
 42. Mazkur Qoidalarni buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladilar.
 1. O‘zbekiston Respublikasi Davlat patent idorasi direktorining 2003-yil 11-noyabrdagi 66-son “Patent vakillarini attestatsiyadan va ro‘yxatdan o‘tkazish qoidalarini tasdiqlash to‘g‘risida”gi buyrug‘i (ro‘yxat raqami 1294, 2003-yil 24-dekabr).
 2. O‘zbekiston Respublikasi Intellektual mulk agentligi bosh direktorining 2011-yil 26-avgustdagi 31-son “Patent vakillarini attestatsiyadan va ro‘yxatdan o‘tkazish qoidalarini tasdiqlash to‘g‘risida”gi buyruqqa o‘zgartirishlar kiritish haqida”gi buyrug‘i (ro‘yxat raqami 1294-1, 2011-yil 30-sentabr).